Title: Aktualizácia a odpočet harmonogramu opatrení vyplývajúcich zo Súhrnnej monitorovacej správy o pripravenosti Slovenska na člens
Author: holesova
Last saved by: sulik
Company: ÚV SR - OEI

Nové znenie

Odpočet harmonogramu opatrení vyplývajúcich zo Súhrnnej monitorovacej správy o pripravenosti Slovenska na členstvo v EÚ 
zo dňa 5. novembra 2003 – stav k 31. marcu 2004

Dňa 25. februára 2004 vláda SR uznesením č. 148/2004 schválila Aktualizáciu a odpočet harmonogramu opatrení vyplývajúcich zo Súhrnnej monitorovacej správy o pripravenosti Slovenska na členstvo v EÚ zo dňa 5. novembra 2003 – stav k 15. februáru 2004. Na základe podkladov rezortov bola vypracovaný aktuálny odpočet harmonogramu opatrení – stav k 
31. marcu 2004, pričom je nutné konštatovať, že situácia k 31. marcu 2004 sa v porovnaní s posledným odpočtom k 15. februáru 2004 nezlepšila. 

Nesplnené úlohy:

•	Zabezpečiť vyhodnotenie a certifikáciu prevádzok, najmä v sektoroch spracovania mäsa, mlieka a rýb v súvislosti s ochranou verejného zdravia (MP SR)
V návrhu uznesenia sa ministrovi pôdohospodárstva SR ukladá nová úloha v znení  „predložiť na rokovanie Ministerskej rady vlády SR pre záležitosti EÚ hodnotenie pripravenosti prevádzok potravinárskeho priemyslu v súvislosti so vstupom SR do EÚ“ do 
1. decembra 2004.
•	Prijať zákon o prístupe na železničnú infraštruktúru a o zmene a doplnení zákona NR SR 
č. 164/1996 Z.z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov (MDPT SR)
V návrhu uznesenia sa ukladá nový termín plnenia predmetnej úlohy.
•	Ukončiť transpozíciu smernice Rady č. 92/29/EHS z 31. marca 1992 o minimálnych bezpečnostných a zdravotných požiadavkách na zvýšenú lekársku starostlivosť na palubách plavidiel (MZ SR, MDPT SR)
V návrhu uznesenia sa ukladá nový termín plnenia predmetnej úlohy.
•	Pripraviť novelu zákona č. 634/1992 Zb. o ochrane spotrebiteľa  (MH SR)
O návrhu v súčasnosti rokuje NR SR; úloha bude splnená s omeškaním.

Zákony, ktoré boli prerokované a schválené vládou SR, nachádzajú sa v NR SR:

•	zákon o uplatňovaní zásady rovnakého zaobchádzania a ochrane pred diskrimináciou a o zmene a doplnení niektorých zákonov
	Návrh zákona bol dňa 3. 3. 2004 prerokovaný v 1. čítaní v NR SR.
•	zákon o ochrane nefajčiarov
	Návrh zákona bol dňa 3. 3. 2004 prerokovaný v 1. čítaní v NR SR.
•	novela zákona č. 634/1992 Zb. o ochrane spotrebiteľa
	Návrh novely je momentálne v 1. čítaní v NR SR.
•	novela zákona č. 99/1963 Zb. Občianskeho súdneho poriadku
	Momentálne sa nachádza v druhom čítaní NR SR.
•	novela zákona č. 184/2002 Z.z. o vodách a o zmene a doplnení niektorých zákonov 
Návrh novely zákona bol dňa 3. 3. 2004 prerokovaný v 1. čítaní v NR SR.
•	nový zákon o súkromných veterinárnych lekároch a o Komore veterinárnych lekárov
Návrh zákona bol schválený vládou SR dňa 10. 3. 2004.
•	zákon o zdravotnom poistení (MZ SR) (Zákon o zdravotnom poistení a o zmene a doplnení zákona č.95/2002 Z.z.)
Návrh zákona bol schválený vládou SR dňa 14. 4. 2004.
•	nový zákon o zdravotníckych povolaniach a o stavovských organizáciách v zdravotníctve (MZ SR)
Návrh zákona bol schválený vládou SR dňa 14. 4. 2004.
•	zákon o súdnych znalcoch, súdnych tlmočníkoch a súdnych prekladateľoch a o zmene a doplnení niektorých zákonov (MS SR)
Návrh zákona sa nachádza v druhom čítaní v NR SR..

Zákony, ktoré neboli prerokované a schválené vládou SR:

•	novela zákona o  chemických látkach a  chemických prípravkoch (MH SR) 

Po vecnej stránke je chemická legislatíva SR úplne aproximovaná s právom ES. Preto nehrozí nebezpečenstvo, že by SR bola pre nenaplnenie administratívno-správnych vzťahov, ktoré novela zákona upravuje, sankcionovaná v období od 1. 5. 2004 do 1.7. 2004

Novela zákona o chemických látkach a  chemických prípravkoch bola prerokovaná a schválená s pripomienkami v Legislatívnej rade vlády SR (LRV SR) dňa 22.3 2004. Novela zákona bude prerokovaná vo vláde SR v apríli 2004.
•	zákon o prevádzke na pozemných komunikáciách (MDPT SR)
Návrh zákona mal byť predložený na rokovanie vlády SR do 31. 3. 2004.
•	rekodifikácia trestného zákona a trestného poriadku (MS SR, MF SR, NBS)
V LRV bol Trestný zákon schválený dňa  8.3.2004 a Trestný poriadok dňa 16.3.2004 .
•	novela Obchodného zákonníka (MS SR, MF SR, NBS)
Dňa 19. marca 2004 bolo ukončené medzirezortné pripomienkové konanie k predmetnému návrhu. Návrh zákona dňa 13. apríla 2004 prerokovala LRV SR.
•	zákon o európskom zatýkacom rozkaze (MS SR)
Návrh zákona dňa 13. apríla 2004 prerokovala LRV SR.

Ostatné zákony, ktoré neboli prerokované a schválené LRV:

•	novela Zákona o verejných vodovodoch a verejných kanalizáciách (MŽP SR)
Podľa PLÚV má byť predložená na rokovanie vlády SR v októbri 2004.
•	zákon o verejnom zdravotníctve vrátane vykonávacích predpisov (MZ SR)
Prvý návrh zákona je po vnútrorezortnom pripomienkovom konaní
•	novela zákona č. 358/2003 Z. z. o obchodných reťazcoch (MH SR)
Dňa 5. februára 2004 bolo ukončené medzirezortné pripomienkové konanie.
•	novela zákona č. 428/2002 Z.z. o ochrane osobných údajov (MS SR, Úrad na ochranu osobných údajov) 
Dopracúva sa paragrafové znenie zákona a predpokladá sa, že v druhej polovici apríla bude predložený na medzirezortné pripomienkové konanie.
•	nový zákon o konkurze a reštrukturalizácii (MS SR, MF SR, NBS)
Dňa 16. marca 2004 bolo ukončené medzirezortné pripomienkové konanie.
•	zákon o prístupe na železničnú infraštruktúru a o zmene a doplnení zákona NR SR 
č. 164/1996 Z.z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov (MDPT SR)
Zákon je po MPK.
•	návrh nového zákona o energetike (MH SR)
Zákon je po MPK; predložený LRV na prerokovanie.
•	zákon o zahraničných Slovákoch (Splnomocnenec vlády SR pre zahraničných  Slovákov)
Návrh nového zákona je pripravený na medzirezortné pripomienkové konanie.
•	novela zákona č. 10/1996 Z.z. o kontrole v štátnej správe (ÚV SR, Sekcia kontroly)
Dňa 16. februára 2004 bolo ukončené medzirezortné pripomienkové konanie.

Riadne a včasné netransponovanie komunitárneho práva nemožno v žiadnom prípade podceňovať. Sankčné opatrenia síce nemusia, ale môžu byť použité.

1. Žaloby na ESD 
Ak členský štát EÚ riadne neplní svoje záväzky vyplývajúce zo Zmluvy o EÚ môže byť voči nemu podaná žaloba na Európskom súdnom dvore. Žalobu môže voči porušovateľovi podať Komisia, členský štát a fyzická a právnická osoba. Fyzická a právnická osoba môže podať žalobu proti štátu, najmä ak jej v súvislosti s riadnym netransponovaním komunitárneho práva vznikla škoda. Túto škodu je zodpovedný štát povinný po preskúmaní veci na Európskom súdnom dvore nahradiť.

2. Opatrenia na ochranu vnútorného trhu 
Existuje široké spektrum opatrení: 
-	pokuty – používajú sa najčastejšie,
-	ekonomické opatrenia najrôznejšieho druhu – napr. blokáda, zákaz vývozu domácich výrobkov, zamedzenie účasti na benefitoch zo štrukturálnych fondov,
-	politické opatrenia – napr. bojkot kultúrnych a športových podujatí (viď nedávny prípad Rakúska a účasť „heiderovcov“ vo vláde), pozastavenie časti práv vyplývajúcich z členstva v EÚ,
-	iné – nešpecifikované s cieľom vyvinúť účinný tlak na štát – porušovateľa.

Ochranné opatrenia sú ustanovené v čl. 38 Aktu o podmienkach pristúpenia k EÚ:

Článok 38

„Ak nový členský štát nevykoná záväzky prijaté v súvislosti s rokovaniami o pristúpení vrátane záväzkov v odvetvových politikách, ktoré sa týkajú hospodárskych činností s cezhraničnými účinkami, a spôsobí tým vážne narušenie fungovania vnútorného trhu alebo jeho bezprostrednú hrozbu, môže Komisia do uplynutia obdobia, ktoré nepresahuje tri roky od nadobudnutia platnosti tohto aktu, na odôvodnenú žiadosť členského štátu alebo z vlastného podnetu prijať primerané opatrenia.

Opatrenia musia byť proporcionálne, pričom prednosť majú opatrenia, ktoré čo najmenej narušujú fungovanie vnútorného trhu, prípadne uplatňovanie existujúcich odvetvových ochranných mechanizmov. Takéto ochranné mechanizmy nesmú byť použité ako prostriedok svojvoľnej diskriminácie alebo skrytého obmedzovania obchodovania medzi členskými štátmi. Ochranná doložka môže byť uplatnená aj pred pristúpením na základe výsledkov monitorovania a môže nadobudnúť účinnosť najskôr v deň pristúpenia. Opatrenia môžu byť zachované iba po bezpodmienečne nevyhnutné obdobie a budú zrušené, keď bude splnený príslušný záväzok. Možno ich však uplatňovať aj po uplynutí obdobia uvedeného v prvom odseku, ak príslušný záväzok nebol splnený. Na základe pokroku príslušného členského štátu v plnení jeho záväzkov môže Komisia opatrenia vhodne upraviť. Komisia pred zrušením ochranných opatrení včas upovedomí Radu a v tejto súvislosti náležite zohľadní všetky pripomienky Rady.“